Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 186/06)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (X) SMM ( )

Asiakirjan kansallinen numero: 94

1. Jäsenvaltion toimivaltainen viranomainen Nimi: Subdirección General de Denominaciones de Calidad y Relaciones Interprofesionales y Contractuales - Dirección General de Alimentación - Subsecretaría de Agricultura, Pesca y Alimentación del Ministerio de Agricultura, Pesca y Alimentación de España

Osoite: Infanta Isabel, 1, E-28071 Madrid

Puhelin (34) 913 47 53 94

Faksi (34) 913 47 54 10

2. Hakijaryhmittymä 2.1 Nimi: Asociación para la promoción de la Pera de Rincón de Soto

2.2 Osoite: Avenida Príncipe Felipe, 7 bajo. Rincón de Soto. E-26071 Logroño (La Rioja)

Puhelin (34) 941 14 19 54

Faksi (34) 941 14 19 55

2.3 Kokoonpano: tuottaja/jalostaja (x) Muu ( )

3. Tuotelaji: Päärynät - Luokka 1.6: hedelmät, vihannekset ja vilja sellaisenaan tai jalostettuna

4. Tavaraerittely

(yhteenveto 4 artiklan 2 kohdan edellytyksistä)

4.1 Nimi: "Peras de Rincón de Soto"

4.2 Kuvaus: Pyrus Communis L. - lajin hedelmät, jotka ovat peräisin Blanquilla- ja Conferencia-lajikkeista, laatuluokista "Ekstra" ja "I" ja tarkoitettu syötäviksi tuoreina.

Kyseisellä suojatulla maantieteellisellä alueella tuotettu päärynä on suurempi, pitkulaisempi, makeampi ja kovahkompi ja sen kuori on vihertävämpi kuin muiden lähiseuduilla tuotettujen päärynöiden. Sillä on suurempi arvostus markkinoilla, ja sen on täytettävä sadonkorjuuhetkellä seuraavat selkeästi erottuvat ominaisuudet:

Kovuusaste: vaihtelee välillä 5,44-6,12 kg/cm2.

Liukenevia kiinteitä aineita: liukenevien kiinteiden aineiden pitoisuus on 13-19 Brixin asteikolla.

Vähimmäiskoko: Keskeltä hedelmää mitatun suurimman läpimitan on oltava Blanquilla-lajikkeella vähintään 58 mm ja Conferencia-lajikkeella vähintään 60 mm.

Luonnollinen rosopintaisuus, jonka aikaansaamiseksi ei ole käytetty rosopintaisuutta aiheuttavia kemiallisia aineita.

Ehjä kanta, kokonainen, pyöreä ja vahingoittumaton, mikä varmistaa sen, etteivät muut hedelmät vahingoitu.

4.3 Maantieteellinen alue: Maantieteellinen alue rajoittuu Rioja Bajan piirin neljään kuntaan: Aldeanueva de Ebro, Alfaro, Calahorra ja Rincón de Soto, joista viimeksi mainitulta on saatu tuotteen nimitys.

Tuotantoalue on sama kuin varastointi-, kauppakunnostus- ja pakkaamisalue.

4.4 Alkuperätodisteet: Päärynät tulevat suojatulla maantieteellisellä alueella sijaitsevilta viljelmiltä ja hedelmä- ja vihannesvarastoista, jotka tuottavat nimityksellä suojattuja päärynöitä ja on rekisteröity Asociación para la promoción de la Pera de Rincón de Soto -rekisteriin.

Kyseiset viljelmät sekä hedelmä- ja vihannesvarastot käyttävät itsevalvontajärjestelmää sekä viljelijäyhdistyksen valtuuttamaa todistuksen myöntävää tarkastuselintä, joka tekee ulkoisen tarkastuksen ja jonka toimivaltainen viranomainen (Consejería de Agricultura, Ganadería y Desarrollo Rural del Gobierno de La Rioja) on hyväksynyt. Todistuksen myöntävä tarkastuselin täyttää standardin UNE EN 45.011 vaatimukset, ja sen tarkoituksena on tarkistaa puolueettomasti, että päärynät, joille nimitys on annettu, täyttävät säännöissä asetetut vaatimukset.

Kukin tila tai hedelmä- ja vihannesvarasto hakee yhdistykseltä rekisteröitymistä valvontasuunnitelmaan, ja hyväksytty ulkopuolinen todistuksen myöntävä tarkastuselin arvioi tilan tai hedelmä- ja vihannesvaraston suorittamassaan rekisteröintitarkastuksessa. Kun sääntöjenmukaisuus on todettu, hakija hyväksytään yhdistyksen rekisteriin, jota pidetään jatkuvasti ajan tasalla. Myöhemmin ulkopuolinen tarkastuselin laatii tarkastussuunnitelman, jonka perusteella annetaan selonteko, jonka yhdistys arvioi. Jos päätös on myönteinen, tilalle tai hedelmä- ja vihannesvarastolle annetaan tuotetodistus, jolla varmistetaan, että markkinoille saatetaan ainoastaan päärynät, joiden alkuperä on taattu ja jotka ovat läpäisseet kaikki tarkastukset eri vaiheissa. Tähän tarkastusvaiheeseen osallistuu myös koordinointineuvosto, joka varmistaa sekä yhdistyksen että todistuksen myöntävän ulkopuolisen tarkastuselimen puolueettomuuden ja joka koostuu yhdistyksen, todistuksen myöntävän ulkopuolisen tarkastuselimen ja Riojan alueen maatalousneuvoston edustajista.

Tuotteen jäljitettävyys perustuu sen tunnistettavuuteen kaikissa tuotanto- ja kaupanpitämisvaiheissa.

Tuotteen etiketit on numeroitu, joten on mahdollista valvoa, että annettujen etikettien määrä vastaa lähetetyn ja tarkistetun tuotteen määrää, ja välttää, että nimityksen tunnusmerkillä varustetaan siihen kuulumattomia päärynöitä.

4.5 Viljelymenetelmä: Paikalliset tuotantomenetelmät ovat erityisiä ja alueelle tyypillisiä, ja niitä on käytetty jo ammoisista ajoista. Ne liittyvät Rincón de Soton päärynän erityisiin ominaispiirteisiin, jotka yhdistetään maantieteelliseen alueeseen, sekä viljelijöiden ja hedelmä- ja vihannesvaraston pitäjien toteuttamaan moitteettomaan ja huolelliseen käsittelyyn, joka epäilemättä on ehdoton edellytys hyvin ansaitun laatuperinteen noudattamiselle.

Tuotanto perustuu viljelmän oikeaan suunnitteluun asianmukaisin kriteerein ja viljelytekniikan tasapainoiseen ja oikeaan käyttöön.

- Harvennus ja oksiminen tehdään käsin.

- Kukkimisen aikana ei kastella eikä sadonkorjuuta edeltävänä aikana, sillä kastelu aiheuttaisi hedelmän halkeilemista, mikä vähentäisi sen arvoa. Jos sadonkorjuu joudutaan tekemään huonoissa sääoloissa, siihen on saatava koordinointikomitean suostumus.

- Kypsyminen on perustekijä korkealaatuisen hedelmän aikaansaamiseksi sekä pitkän ja täydellisen säilyvyyden varmistamiseksi. Tämän vuoksi sadonkorjuuhetken valitseminen on erittäin tärkeää, ja teknikko määrittää sen hedelmien koon ja värin, siementen värin ja hedelmän irrottamisen helppouden sekä hedelmälihan kovuuden mukaan.

- Sadonkorjuu tehdään aina käsin ja vähintään kahdessa vaiheessa.

- Hedelmä irrotetaan juuri siitä kohdasta, jossa kanta on kiinnittynyt oksaan. Hedelmään tartutaan sen alaosasta ja vedetään sitä ylöspäin. Näin kanta säilyy ehjänä, pyöreänä ja vahingoittumattomana, eikä se vahingoita muita hedelmiä käsittelyn ja varastoinnin aikana. Ainoastaan tahrattomat päärynät, joissa ei ole muotovirheitä, korjataan, ja niiden vähimmäisläpimitan on oltava 58 mm Blanquilla-lajikkeella ja 60 mm Conferencia-lajikkeella.

- Kuljetus on tehtävä nopeasti (päärynän korjuuhetkestä sen varastointihetkeen ei saa kulua enempää kuin kuusi tuntia) ja moitteettomissa olosuhteissa.

- Hedelmä- ja vihannesvarastot luovuttavat viljelijöille korjattujen päärynöiden pakkaamista varten desinfioidut puulaatikot, jotka on sisäpuolelta päällystetty laatikon seiniin hyvin kiinnitetyllä pehmustetulla aaltopahvilla. Viljelijät vastaavat tyhjien laatikoiden kuljetuksesta tilalle ja täytettyjen ja punnittujen laatikoiden palauttamisesta varastoon.

- Sen jälkeen, kun täysinäiset laatikot on sijoitettu varastoon, niihin merkitään viljelijän nimi, päivämäärä ja tilan numero. Nämä tiedot pysyvät laatikoissa koko säilytysajan aina pakkaamiseen saakka. Ensimmäisen valikoinnin jälkeen päärynät asetetaan uudelleen laatikoihin myöhempää kauppakunnostusta ja/tai säilyttämistä varten. Kaikki nämä toimet tehdään käsin, erittäin huolellisesti ja varovaisesti, jotta tuote ei missään vaiheessa pilaantuisi.

- Kaikissa hedelmä- ja vihannesvarastoissa on oltava käytössä järjestelmät, joilla varmistetaan nimityksellä suojattujen päärynöiden purkaminen erillään muista päärynöistä, jotta erilaatuiset päärynät eivät sekoittuisi keskenään myöhemmän käsittelyn aikana, sekä avara, raikas ja hyvin tuuletettu tila, jotta vasta saapuneiden päärynöiden lämpötila laskisi asteittain ennen kuin ne siirretään säilytystiloihin.

- Päärynät punnitaan uudelleen sen jälkeen, kun niitä on säilytetty perinteisissä kylmätiloissa tai valvotussa lämpötilassa, ja ne pakataan käsin. Tällöin päärynät valikoidaan yksitellen ja hylätään kaikki, joihin on säilytyksen jälkeen ilmaantunut poikkeamia. Hyväksytyt päärynät pakataan koon mukaan lopulliseen kuljetuspakkaukseen.

- Pakkaus on yksikerroksinen, ja siinä on liikkumisen estämiseksi kennoja, joilla estetään päärynän vahingoittuminen iskuista tai hankauksesta.

4.6 Yhteys maantieteelliseen alkuperään: Historiallisena tietona, jolla osoitetaan päärynän tuotannon ja kaupanpitämisen merkitys kyseisellä alueella, on vuosiluku 1747, jolta on ensimmäinen viite Blanquilla-päärynään "herkullisena hedelmänä", joita syötiin jo Filip V:n hovissa. Vuodelta 1752 on käsikirjoitus, josta käy ilmi, että jo tuolloin Rincón de Soton kunnassa viljeltiin päärynöitä.

Alfaro levitti 1800-luvulla verrattomat hedelmänsä ja poikkeuksellisen maukkaat Blanquilla-päärynänsä koko valtakuntaan ja ulkomaillekin, ja niin Conferencia-päärynäkin alkoi jo saada mainetta.

Toisaalta Rincón de Soton päärynöiden laatu ja erityiset ominaispiirteet perustuvat pääasiallisesti ja yksinomaan maantieteelliseen alueeseen, jolla vallitsevat omat luonnonolot ja inhimilliset tekijät. Lisäksi tuotanto, kauppakunnostus ja pakkaaminen tapahtuu rajoitetulla maantieteellisellä alueella.

Luonnolliset tekijät: Päärynänviljely Ebro-, Cidacos- ja Alhamajoen alatasangoilla on ihanteellinen paikka poikkeuksellisen laadukkaiden päärynöiden kehittymiselle, sillä ne ovat aavoja tasankoalueita, joilla ei ole esteitä, ilma on raikas, maa on syvää, kosteaa, kosteutta läpäisevää ja tervettä ilman aktiivikalkkia tai lietettä tahi savea; runsas auringonpaiste estää höyryyntymisestä aiheutuvan hallan, ja sumusta johtuvan luonnollisen rosoisuuden ansiosta hedelmän pintaa vahingoittavien kemiallisten aineiden käyttö on tarpeetonta.

Suojatun maantieteellisen alueen sääolosuhteet saavat kuitenkin selvimmin aikaan sen, että Rincón de Soton päärynöillä on yksinomaan tälle alueelle tyypilliset väri, aromi, koko, happamuus, hedelmälihan tiiviys ja korkea liukenevien kiinteiden aineiden aste.

Keskilämpötila on korkea (21,0 °C kesäkuussa), eikä se vaihtele suuresti öisin eikä keväthalloja ole, mikä edistää hedelmien nopeaa kasvua. Kypsymisvaiheessa, päivien lyhetessä, yölämpötilan poiketessa suuresti päivälämpötilasta, auringonvalon pitkä kesto ja kirkkaus ovat välitön syy siihen, että Rincón de Soton päärynöillä on korkeampi liukenevien kiinteiden aineiden pitoisuus (13-19 Brixin asteikolla) kuin lähialueiden päärynöillä. Laadun tärkein tekijä on sokeripitoisuus, joka yhdessä happamuusasteen kanssa antaa päärynälle sen maun.

Toisaalta erot kesien korkeiden päivälämpötilojen ja sadonkorjuuajan viileiden öiden välillä määrittävät päärynöille ominaisen kovuuden ja pintarakenteen. Kypsymisvaiheessa vallitseva korkea lämpötila haihduttaa orgaanisia yhdisteitä, pääasiallisesti etyleeniä ja aromiaineita, ja edistää siten Rincón de Soton päärynöille ominaisen oman aromin syntymistä.

Ihmiseen liittyvät tekijät: Myös alueen perinteinen ja erityinen viljelykäytäntö yhdistää Rincón de Soton päärynöiden erityispiirteet niiden maantieteelliseen viljelyalueeseen.

Niinpä suojatulla maantieteellisellä alueella käytetään eniten sekatekniikkaan perustuvaa maaperänhoitomenettelyä. Se perustuu siihen, että maaperä puiden ympärillä (vapaamuotoiset viljelmät) tai puurivistöjen välit (riviviljelmät) pidetään vapaana rikkaruohoista torjunta-aineiden avulla, kun taas muualla aluskasvillisuuden annetaan kasvaa vapaasti. Tällaisessa tilanteessa puiden ja aluskasvillisuuden välille väistämättä syntyvä kilpailu voidaan eliminoida riittävällä kastelun ja ravinteiden lisäämisellä, jolloin molemmat voivat kasvaa vailla keskinäistä kilpailua.

Alueen viljelijät pyrkivät parhaaseen hedelmien määrään puuta kohti ja ovat siksi aina tehneet harvennuksen ja oksimisen käsin varmistaen siten sen, että hedelmien määrä puussa on sopiva, mikä lisää niiden kokoa ja makeutta vahingoittamatta niiden rakennetta ja tasapainoa. Käsin tehty sadonkorjuu, jossa hedelmään tartutaan sen alapuolelta ja sitä vedetään ylöspäin, saa aikaan sen, että hedelmän kanta säilyy kokonaisena ja pyöreänä repeämättä eikä se vahingoita muita hedelmiä myöhemmän käsittelyn ja varastoinnin aikana.

4.7 Valvontaelin: Nimi: Instituto de Calidad Agroalimentaria de La Rioja

Osoite: Avenida de La Paz, 8-10. E-26071 Logroño (La Rioja)

Puhelin (34) 941 29 16 00

Faksi (34) 941 29 16 02

Tarkastuksista vastaa tilapäisesti Instituto de Calidad Agroalimentaria de La Rioja, joka on Riojan hallituksen laatunimityksistä vastaava toimivaltainen elin.

4.8 Merkintä: Pakkauksissa on oltava selvästi näkyvillä suojattu alkuperänimitys "Peras de Rincón de Soto" sekä ulkopuolisen tarkastuselimen myöntämä tunnus.

4.9 Kansalliset vaatimukset: - 9 päivänä kesäkuuta 1982 annettu hallintolaki N:o 3/1982, Riojan itsehallintolaki (muutettuna hallintolaeilla 3/1994, 24.3.1994 ja 2/1999, 7.1.1999),

- 8 päivänä maaliskuuta 1995 annettu laki N:o 3/1995 Riojan itsehallintoyhteisön hallituksen oikeusjärjestyksestä ja julkishallinnosta,

- 26 päivänä marraskuuta 1992 annettu laki N:o 30/1992 julkishallinnon ja yhteisen hallinnollisen menettelyn oikeusjärjestyksestä,

- 25 päivänä tammikuuta 1994 annettu määräys Espanjan lainsäädännön yhdenmukaistamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (ETY) N:o 2081/1992 kanssa,

- 22 päivänä lokakuuta 1999 annettu kuninkaan asetus N:o 1643/99, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

EY-asiakirjanumero: ES/00251/02.09.19.

Täydellisen asiakirjan vastaanottopäivä: 14.4.2003.